[pic] | AZ EURÓPAI KÖZÖSSÉGEK BIZOTTSÁGA |

Brüsszel, 24.3.2009

COM(2009) 88 végleges/2

2009/0022 (COD)

CORRIGENDUMAnnule et remplace le document COM(2009) 88final du 27/02/2009Concerne toutes les versions linguistiques

Javaslat:

A TANÁCS HATÁROZATA

a közös halászati politika területét érintő a 83/515/EGK irányelv és 11 elavult határozat hatályon kívül helyezéséről

(előterjesztő: a Bizottság)

INDOKOLÁS

A Bizottság a „Jobb szabályozás” elnevezésű program keretében útnak indította a közösségi vívmányok aktualizálására és egyszerűsítésére irányuló kezdeményezést[1]. Az egyik fő intézkedés a hatályos jogszabályok feltérképezése a hatályban lévő jogszabályok jegyzékének átvilágítása révén. Amennyiben az átvilágítás során kiderül, hogy egyes jogi aktusok hivatalosan hatályban vannak, de joghatásuk már nincs, a Bizottság az egyértelműség és a jogbiztonság érdekében kezdeményezi az említett jogszabályok hatályon kívül helyezését hivatalos bizottsági jogi aktus vagy tanácsi jogszabálytervezet révén, illetve – adott esetben – annak hivatalos elismerésével, hogy a kérdéses jogi aktusok elavultak. A közös halászati politika területét érintő, időközben elavulttá vált jogi aktusok hatályon kívül helyezése a tervek szerint a szabályozási környezet egyszerűsítésére irányuló bizottsági stratégia – COM(2008) 712 dokumentum (a Bizottság 2009. évi jogalkotási és munkaprogramjának melléklete) – keretében elfogadott, a jogszabályok egyszerűsítését célzó folytatólagos program részeként valósul meg.

A Bizottság a 2006–2008 időszakra szóló, a közös halászati politika egyszerűsítésére és javítására vonatkozó cselekvési terv[2] elfogadásakor elkötelezte magát az e szakpolitikához kapcsolódó közösségi joganyag felülvizsgálata mellett.

Az átvilágítás rámutatott arra, hogy a Tanács által elfogadott egyes jogi aktusok – jóllehet még mindig hatályosak – valóban elavulttá váltak. E jogi aktusoknak a közösségi joganyagból való törlése olyan hivatalos tanácsi jogi aktussal lehetséges, amely típusát tekintve megegyezik a hatályon kívül helyezendő jogi aktussal (pl. határozat, rendelet vagy irányelv). A hatályon kívül helyezendő jogi aktusok között egy irányelv is szerepel, mivel azonban felépítése a határozat formájára hasonlít, a határozatok hatályon kívül helyezéséről szóló javaslatba illesztettük be. A második javaslat az elavulttá vált és következésképpen hatályon kívül helyezendő tanácsi rendeleteket gyűjti egybe.

Az elavult jogi szövegek listáját megállapító tanácsi és bizottsági jogi aktusok elfogadása után a hatályos közösségi jogi aktusok jegyzéke csak a joghatással bíró jogi aktusokat fogja tartalmazni, ezáltal a közösségi joganyag egyértelműbbé, érthetőbbé és naprakészebbé válik.

2009/0022 (COD)

Javaslat:

A TANÁCS HATÁROZATA

a közös halászati politika területét érintő a 83/515/EGK irányelv és 11 elavult határozat hatályon kívül helyezéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére, 300. cikke (2) bekezdésére és 300. cikke (3) bekezdésének első albekezdésére,

tekintettel Spanyolország és Portugália csatlakozási okmányára és különösen annak 167. cikke (3) bekezdésére és 354. cikke (3) bekezdésére,

tekintettel a Bizottság javaslatára,

tekintettel az Európai Parlament véleményére,

mivel:

(1) A közösségi jog átláthatósága alapvetően fontos elemét képezi a jobb jogalkotási stratégiának, amelynek végrehajtása folyamatban van a közösségi intézményekben. Ebben az összefüggésben a hatályos szabályozásból helyénvaló eltávolítani azokat a jogszabályokat, amelyeknek már nincs tényleges joghatásuk.

(2) A közös halászati politika területét érintő alábbi irányelv és határozatok – jóllehet még hatályban vannak – elavulttá váltak:

- A Tanács 83/515/EGK irányelve (1983. október 4.) a halászati ágazat kapacitáskiigazítására irányuló egyes intézkedésekről[3]. Az említett irányelvnek már nincs joghatása, mivel az adott kérdést szabályozó rendelkezéseket most már az 1198/2006/EK tanácsi rendelet[4] tartalmazza.

- A Tanács 89/631/EGK határozata (1989. november 27.) a halászati erőforrások védelmére és kezelésére vonatkozó közösségi rendszernek való megfelelés érdekében az egyes tagállamok által viselt költségekhez nyújtott közösségi hozzájárulásról[5]. Az említett határozatnak már nincs joghatása, mivel a tagállamok által 1991. január 1. és 1995. december 31. között kifizetett támogatható kiadásokra vonatkozik.

- A Tanács 94/117/EK határozata (1994. február 21.) a halászati termékek görögországi forgalmazásával foglalkozó egyes kisvállalkozások minimális szerkezeti és felszereltségi követelményeinek megállapításáról[6]. Az említett határozatnak már nincs joghatása, mivel már nem áll fenn az a ténybeli helyzet, amelyre vonatkozott.

- A Tanács 94/317/EK határozata (1994. június 2.) a Spanyol Királyságnak a Dél-afrikai Köztársasággal kötött kölcsönös halászati kapcsolatokról szóló megállapodása 1995. március 7-ig történő meghosszabbítására vonatkozó felhatalmazásáról[7]. Az említett határozatnak már nincs joghatása, mivel alkalmazásának tervezett időszaka már lejárt.

- A Tanács 94/318/EK határozata (1994. június 2.) a Portugál Köztársaságnak a Dél-afrikai Köztársasággal kötött kölcsönös halászati kapcsolatokról szóló megállapodása 1995. március 7-ig történő meghosszabbítására vonatkozó felhatalmazásáról[8]. Az említett határozatnak már nincs joghatása, mivel alkalmazásának tervezett időszaka már lejárt.

- A Tanács 1999/386/EK határozata (1999. június 7.) a Nemzetközi Delfinvédelmi Programról szóló megállapodás Európai Közösség általi ideiglenes alkalmazásáról[9]. Az említett határozatnak már nincs joghatása, mivel olyan átmeneti időszakra vonatkozik, amely már lejárt.

- A Tanács 2001/179/EK határozata (2001. február 26.) a Bissau-Guinea javára a halászati ágazatban nyújtott pénzügyi támogatás feltételeinek meghatározásáról[10]. Az említett határozatnak már nincs joghatása, mivel alkalmazásának tervezett időszaka már lejárt.

- A Tanács 2001/382/EK határozata (2001. május 14.) a hosszú távon vándorló halfajokra vonatkozó egyes gazdálkodási intézkedések végrehajtásának bizonyos kiadásaihoz nyújtandó közösségi pénzügyi hozzájárulásról[11]. Az említett határozatnak már nincs joghatása, mivel a hatálya alá tartozó időszak már lejárt.

- A Tanács 2001/431/EK határozata (2001. május 28.) a közös halászati politika keretében alkalmazandó ellenőrzési, felügyeleti és megfigyelési rendszerek végrehajtása során a tagállamoknál felmerült bizonyos kiadásokhoz nyújtandó közösségi pénzügyi hozzájárulásról[12]. Az említett határozatnak már nincs joghatása, mivel a tagállamok által 2001. január 1. és 2003. december 31. között kifizetett támogatható kiadásokra vonatkozik, illetve mivel megvalósult az a ténybeli helyzet, amelynek érdekében a határozatot elfogadták. Ezenkívül a 2004. évtől felmerült tagállami kiadások fedezése érdekében elfogadták a 2004/465/EK tanácsi határozatot[13].

- A Tanács 2004/662/EK határozata (2004. szeptember 24.) a Spanyol Királyságnak a Dél-afrikai Köztársasággal kötött kölcsönös halászati kapcsolatokról szóló megállapodása hatályának 2005. március 7-ig történő meghosszabbítására vonatkozó felhatalmazásáról[14]. Az említett határozatnak már nincs joghatása, mivel a hatálya alá tartozó átmeneti időszak már lejárt.

- A Tanács 2004/890/EK határozata (2004. december 20.) az Európai Közösségeknek a Balti-tenger és a Baeltek vizeiben élő erőforrások halászatáról és védelméről szóló egyezményből való kilépéséről[15]. Az említett határozatnak már nincs joghatása, mivel a Közösség egyezményből való kilépéséről értesítették az egyezmény letéteményesét.

- A Tanács 2005/76/EK határozata (2004. november 22.) az Európai Gazdasági Közösség és a Comore-i Iszlám Szövetségi Köztársaság között létrejött, a Comore-szigetek partjainál folytatott halászatról szóló megállapodásban előírt halászati lehetőségeket és az azokhoz való pénzügyi hozzájárulást megállapító jegyzőkönyv 2004. február 28. és 2004. december 31. közötti időszakra való ideiglenes alkalmazásáról szóló levélváltás formájában létrejött megállapodásnak az Európai Közösség nevében történő aláírásáról és ideiglenes alkalmazásáról[16]. Az említett határozatnak már nincs joghatása, mivel szándékolt időbeli hatálya egy olyan időszakra terjedt volna ki, amely már lejárt.

(3) A jogbiztonság és az egyértelműség érdekében az elavult irányelvet és határozatokat hatályon kívül kell helyezni.

ELFOGADTA EZT A HATÁROZATOT:

1. cikk

Hatályon kívül helyezendő irányelv és határozatok

A 83/515/EGK irányelv, valamint a 89/631/EGK, 94/117/EK 94/317/EK, 94/318/EK, 1999/386/EK, 2001/179/EK, 2001/382/EK, 2001/431/EK, 2004/662/EK, 2004/890/EK és 2005/76/EK határozat hatályát veszti.

2. cikk

Címzettek

Ennek a határozatnak a tagállamok a címzettjei.

Kelt Brüsszelben,

a Tanács részéről

az elnök

[1] COM(2003) 71.

[2] COM(2005) 647.

[3] HL L 290., 1983.10.22., 15. o.

[4] HL L 223., 2006.8.15., 1. o.

[5] HL L 364., 1989.12.14., 64. o.

[6] HL L 54., 1994.2.25., 28. o.

[7] HL L 142., 1994.6.7., 30. o.

[8] HL L 142., 1994.6.7., 31. o.

[9] HL L 147., 1999.6.12., 23. o.

[10] HL L 66., 2001.3.8., 33. o.

[11] HL L 137., 2001.5.19., 25. o.

[12] HL L 154., 2001.6.9., 22. o.

[13] HL L 157., 2004.4.30., 114. o.

[14] HL L 302., 2004.9.29., 5. o.

[15] HL L 375., 2004.12.23., 27. o.

[16] HL L 29., 2005.2.2., 20. o.